CELEX: 32018D0115
Language: lt
Date: 2018-01-24 00:00:00
Title: 2018 m. sausio 24 d. Komisijos įgyvendinimo sprendimas (ES) 2018/115, kuriuo dėl GALILEO saugumo stebėjimo centro vietos iš dalies keičiamas Įgyvendinimo sprendimas (ES) 2016/413, kuriuo nustatoma pagal GALILEO programą sukurtos sistemos antžeminės infrastruktūros vieta, numatomos infrastruktūros veiklai užtikrinti būtinos priemonės ir panaikinamas Įgyvendinimo sprendimas 2012/117/ES (Tekstas svarbus EEE. )

25.1.2018   
            
            
               LT
            
            
               Europos Sąjungos oficialusis leidinys
            
            
               L 20/14
            
         KOMISIJOS ĮGYVENDINIMO SPRENDIMAS (ES) 2018/115
   2018 m. sausio 24 d.
   kuriuo dėl GALILEO saugumo stebėjimo centro vietos iš dalies keičiamas Įgyvendinimo sprendimas (ES) 2016/413, kuriuo nustatoma pagal GALILEO programą sukurtos sistemos antžeminės infrastruktūros vieta, numatomos infrastruktūros veiklai užtikrinti būtinos priemonės ir panaikinamas Įgyvendinimo sprendimas 2012/117/ES
   (Tekstas svarbus EEE)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. gruodžio 11 d. Europos Parlamento ir Tarybos reglamentą (ES) Nr. 1285/2013 dėl Europos palydovinės navigacijos sistemų įdiegimo ir eksploatavimo, kuriuo panaikinamas Tarybos reglamentas (EB) Nr. 876/2002 ir Europos Parlamento ir Tarybos reglamentas (EB) Nr. 683/2008 (1), visų pirma į jo 12 straipsnio 3 dalies c punktą,
   kadangi:
   
               (1)
            
            
               Komisijos įgyvendinimo sprendimo (ES) 2016/413 (2) priede numatyta, kad GALILEO saugumo stebėjimo centras (GSMC) bus padalintas į dvi dalis ir kad jis palaipsniui bus įrengtas Prancūzijoje ir Jungtinėje Karalystėje;
            
         
               (2)
            
            
               2017 m. kovo 29 d. Jungtinė Karalystė pagal Europos Sąjungos sutarties 50 straipsnį pranešė Europos Vadovų Tarybai apie savo ketinimą išstoti iš Sąjungos. O dėl Sąjungos ir jos valstybių narių saugumo, atsižvelgiant į įslaptintos informacijos apsaugos taisykles ir su kriptografinės įrangos bei paslaugos valstybinėms institucijoms technologijos eksportu susijusius apribojimus, GSMC turėtų būti įrengtas Sąjungos valstybės narės teritorijoje;
            
         
               (3)
            
            
               2017 m. balandžio 29 d. po Jungtinės Karalystės pranešimo priimtose gairėse Europos Vadovų Taryba nurodė, kad Jungtinėje Karalystėje esančių Sąjungos įstaigų būsimų buveinių klausimas turėtų būti išspręstas greitai ir kad reikia palengvinti jų perkėlimą. Taigi svarbu nedelsiant numatyti Jungtinėje Karalystėje įsikūrusio GSMC perkėlimą į kitos Sąjungos valstybės narės teritoriją;
            
         
               (4)
            
            
               todėl Komisija pagal Reglamento (ES) Nr. 1285/2013 12 straipsnį pradėjo atvirą ir skaidrią atrankos procedūrą naujai iki šiol Jungtinėje Karalystėje įsikūrusio GSMC vietai nustatyti. Ši procedūra vyko dviem etapais; iš pradžių Komisija valstybėms narėms paskelbė kvietimą pareikšti susidomėjimą, vėliau paprašė valstybių narių kandidačių pateikti išsamius pasiūlymus;
            
         
               (5)
            
            
               pabaigus vertinimo procedūrą pagal nustatytus vertinimo kriterijus, geriausiu pripažintas Ispanijos pasiūlymas, atsižvelgiant į siūlomą įrangos suteikimo centro veiklai būtinų paslaugų teikimo techninio sprendimo tinkamumą ir, rizikos, visų pirma susijusios su saugumu ir terminų reikalavimais, nustatymo ir valdymo tikslumą, Ispanijos sutikimą dėl su Komisija pasirašytino steigimo susitarimo sąlygų ir jos suteikiamus papildomus pranašumus, centro statybos ir veiklos sąnaudų aprašo detalumą ir skaidrumą, Sąjungos biudžetui palankias pasiūlymo finansines sąlygas. Todėl turi būti pasirinktas Ispanijos pasiūlymas;
            
         
               (6)
            
            
               centras su dalimi įrenginių turėtų būtį įrengtas 2018 m. kovo mėn., kad galėtų kuo greičiau užtikrinti Prancūzijoje įsikūrusio pagrindinio centro atsarginio centro funkciją; iki galo centras turi būti įrengtas 2019 m. kovo mėn. Dėl jo turėtų būti pasirašytas steigimo susitarimas su Ispanija;
            
         
               (7)
            
            
               atitinkamai turėtų būti iš dalies pakeistas Įgyvendinimo sprendimo (ES) 2016/413 priedas;
            
         
               (8)
            
            
               taip pat turėtų būti iš dalies pakeistas Įgyvendinimo sprendimo (ES) 2016/413 priedas, kad būtų atsižvelgta į tai, kad 2017 m. baigtas įrengti GALILEO saugumo stebėjimo centras Prancūzijoje;
            
         
               (9)
            
            
               šiame sprendime nustatytos priemonės atitinka pagal Reglamento (ES) Nr. 1285/2013 36 straipsnio 1 dalį įsteigto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Įgyvendinimo sprendimo (ES) 2016/413 priede GALILEO saugumo centrui (GSMC) skirtoje eilutėje, skiltyje „Vieta ir įgyvendinimo priemonės veiklai užtikrinti“, sakiniai „GALILEO saugumo centras, padalintas į dvi dalis, įrenginėjamas Prancūzijoje ir Jungtinėje Karalystėje. Įrengimo darbai pradėti 2013 m. ir turėtų būti baigti 2017 m. 2013 m. dėl įrengimo pasirašyti susitarimai su Prancūzija ir Jungtine Karalyste.“ pakeičiami sakiniais „GALILEO saugumo stebėjimo centras, padalintas į dvi dalis, įrengiamas Prancūzijoje ir Ispanijoje. Centro įrengimo darbai Prancūzijoje baigti 2017 m.; dėl jų 2013 m. buvo pasirašytas susitarimas su Prancūzija. Centro įrengimo darbai Ispanijoje pradedami 2018 m. kovo mėn., kuomet bus įrengta dalis įrenginių, ir turėtų būti visiškai baigti 2019 m. kovo mėn. Dėl jų 2018 m. turėtų būti pasirašytas susitarimas su Ispanija.“
   2 straipsnis
   Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
   
      Priimta Briuselyje 2018 m. sausio 24 d.
      
         
            Komisijos vardu
         
         
            Pirmininkas
         
         Jean-Claude JUNCKER
      
   
   
      (1)  OL L 347, 2013 12 20, p. 1.
   
   
      (2)  2016 m. kovo 18 d. Komisijos įgyvendinimo sprendimas (ES) 2016/413, kuriuo nustatoma pagal GALILEO programą sukurtos sistemos antžeminės infrastruktūros vieta, numatomos infrastruktūros veiklai užtikrinti būtinos priemonės ir panaikinamas Įgyvendinimo sprendimas 2012/117/ES (OL L 74, 2016 3 19, p. 45).